ไทยส่งออก มะม่วง โตระเบิด 2 เท่าใน 2 ปี
ตลาดมะม่วงไทยเป็นอย่างไร แล้วทำไมเราจึงสามารถส่งออกมะม่วงได้มากขึ้นทุกปี ? ลงทุนแมนจะเล่าให้ฟัง
25 ก.ค. 2565

ไทยส่งออก มะม่วง โตระเบิด 2 เท่าใน 2 ปี /โดย ลงทุนแมน
หากนึกถึงราชาผลไม้ของประเทศไทย 
ทุเรียนคงเป็นความคิดแรกของใครหลายคน
แต่รู้หรือไม่ว่า “มะม่วง” ก็เป็นหนึ่งในผลไม้ที่มีมูลค่าการส่งออกมากสุดในบ้านเรา
โดยในปีที่ผ่านมา มีมูลค่าการส่งออกสูงถึง 6,000 ล้านบาท
เพิ่มขึ้นมาตลอดหลายปีที่ผ่านมา
วันนี้ เรามาดูกันว่าตลาดมะม่วงไทยเป็นอย่างไร
แล้วทำไมเราจึงสามารถส่งออกมะม่วงได้มากขึ้นทุกปี ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
มะม่วง เป็นพืชที่ปลูกได้ดีในเขตร้อน ประเทศผู้ส่งออกหลักส่วนใหญ่จึงตั้งอยู่ในเขตร้อน 
เช่น ไทย บราซิล เปรู และเม็กซิโก ซึ่งแต่ละประเทศก็มีสายพันธุ์ที่มีความแตกต่างกันออกไป
ปีที่แล้ว ประเทศไทย มีพื้นที่ปลูกมะม่วงทั้งหมด 913,901 ไร่ ส่วนใหญ่อยู่ในบริเวณภาคเหนือ และภาคตะวันออกเฉียงเหนือ
โดยจังหวัดที่มีการปลูกมะม่วงมากที่สุด คือ พิษณุโลก เชียงใหม่ และเลย
แต่ก็ต้องบอกว่าไม่ใช่มะม่วงทุกชนิด ที่จะนำไปกินได้ในทันที 
ซึ่งในไทยเอง ก็มีมะม่วงหลัก ๆ อย่างน้อย 3 แบบด้วยกัน
แบบแรก เป็นมะม่วงแบบที่ยังไม่สุก เช่น มะม่วงเขียวเสวย และมะม่วงพิมเสนมัน 
เนื้อสัมผัสจะมีความแข็ง และรสชาติยังคงมีความเปรี้ยวสูง
และแบบต่อมาคือ มะม่วงแบบผลสุก เช่น มะม่วงอกร่อง และมะม่วงน้ำดอกไม้
โดยเนื้อสัมผัสมักจะนุ่มนิ่ม และรสชาติค่อนข้างหวานละมุน
ส่วนแบบสุดท้าย มักจะนำไปแปรรูปเป็นผลไม้กระป๋อง หรือนำไปแช่อิ่ม
เช่น มะม่วงสามปี และมะม่วงมหาชนก
ด้วยผลผลิตของมะม่วงทั้งสามแบบนี้ ทำให้ไทยไม่เพียงส่งออกมะม่วงสดเท่านั้น
แต่เรายังมีมะม่วงที่แปรรูปแล้ว เช่น มะม่วงกระป๋อง และมะม่วงอบแห้ง 
ที่สามารถเพิ่มมูลค่าให้กับมะม่วงได้อีกด้วย
หากไปดูสถิติการส่งออกมะม่วงสดย้อนหลัง 3 ปี จะพบว่า
ปี 2562 ส่งออกมะม่วงสด 60,355 ตัน
ปี 2563 ส่งออกมะม่วงสด 90,245 ตัน
ปี 2564 ส่งออกมะม่วงสด 116,850 ตัน
จะเห็นได้ว่าการส่งออกมะม่วงของไทยเติบโตขึ้นเกือบ 2 เท่า ภายใน 2 ปี
รวมทั้งมะม่วงกระป๋อง และมะม่วงอบแห้ง ก็ส่งออกเพิ่มขึ้นอย่างต่อเนื่อง
แล้วมะม่วงไทยส่งออกไปที่ไหนบ้าง ?
สัดส่วนการส่งออกมะม่วงสดในปีที่ผ่านมา 3 อันดับแรก
- มาเลเซีย 45%
- เกาหลีใต้ 32%
- เวียดนาม 6%
และสัดส่วนการส่งออกมะม่วงกระป๋องของไทย 3 อันดับแรก 
- ญี่ปุ่น 29%
- สหรัฐอเมริกา 28%
- ออสเตรเลีย 7%
จะเห็นได้ว่า มะม่วงไทยมักส่งออกในทวีปเอเชีย เพราะในยุโรปหรืออเมริกา 
ส่วนใหญ่มักจะนำเข้ามะม่วงจากบราซิล เปรู และเม็กซิโก ซึ่งเม็กซิโกเป็นผู้ส่งออกมะม่วงอันดับ 1 ของโลก
และหากดูปลายทางการส่งออกมะม่วงของไทย 10 อันดับแรก พบว่า มะม่วงไทยถูกส่งออกไปยังกลุ่มประเทศเพื่อนบ้าน ไม่ว่าจะเป็นมาเลเซีย เวียดนาม ลาว สิงคโปร์ และเมียนมา
ซึ่งประเทศเหล่านี้ มีแนวโน้มที่จะนำเข้ามะม่วงจากไทยมากขึ้น โดยเป็นผลมาจากข้อตกลงการค้าเสรีระหว่างไทยกับกลุ่มประเทศต่าง ๆ ไม่ว่าจะเป็นอาเซียน ญี่ปุ่น เกาหลีใต้ และออสเตรเลีย
ข้อตกลงการค้าเสรีเหล่านี้เอง ช่วยทำให้สินค้าเกษตรอย่างมะม่วง ได้รับการยกเว้นภาษี 
แต่สำหรับเกาหลีใต้ ยังคงมีภาษีนำเข้าอยู่ สูงถึง 24%
ไม่เพียงแค่การใช้ประโยชน์จากข้อตกลงการค้าเสรีเท่านั้น 
ความนิยมในการบริโภคมะม่วงก็เป็นสิ่งสำคัญเช่นกัน
อย่างในกรณีของประเทศเกาหลีใต้ มีการบริโภคมะม่วงต่อหัว สูงถึง 0.35 ตันต่อคน 
ในขณะที่ญี่ปุ่น มีการบริโภคมะม่วงต่อหัวเพียง 0.05 ตันต่อคนเท่านั้น
และในมาเลเซียเอง มะม่วงไทยก็เป็นที่นิยมในการบริโภค
ความนิยมในการบริโภคมะม่วงนี้ ช่วยให้ไทยสามารถส่งออกมะม่วง ไปยังประเทศเหล่านี้ได้มากขึ้น รวมไปถึงการใช้ประโยชน์จากข้อตกลงการค้าเสรี ยิ่งสนับสนุนการส่งออกมะม่วงของไทยได้อย่างเต็มที่
อย่างไรก็ตาม หากสังเกตตลาดส่งออกมะม่วงของไทย เปรียบเทียบกับตลาดผลไม้ชนิดอื่น 
ความน่าสนใจก็คือ “จีน” ไม่ได้เป็นผู้นำเข้ามะม่วงรายใหญ่ของไทย
โดยมีการนำเข้าแต่ทุเรียน ลำไย หรือมังคุดจากไทยเป็นจำนวนมาก
เหตุผลก็เพราะว่า จีนมีการนำเข้ามะม่วงส่วนใหญ่มาจากเวียดนาม เนื่องจากมีราคาที่ถูกกว่าไทย และมะม่วงไทยก็ไม่ได้มีชื่อเสียงเหมือนทุเรียนมากนัก
แต่การส่งออกทั้งหมดในปีที่ผ่านมา 
ไทยผลิตมะม่วงได้ 900,000 ตัน แต่ส่งออกมะม่วงทุกชนิดรวม 149,000 ตัน
ซึ่งแปลว่า ผลผลิตที่ส่งออก คิดเป็น 1 ใน 6 ของผลผลิตมะม่วงทั้งหมดเท่านั้น
ตรงนี้ก็อาจจะเป็นโอกาสสำคัญของมะม่วงไทย ที่จะแปรรูปเพื่อสร้างมูลค่าเพิ่ม 
เพราะในช่วง 3 ปีที่ผ่านมา มะม่วงกระป๋อง และมะม่วงอบแห้ง ส่งออกได้มากขึ้น
ซึ่งในปีที่ผ่านมา มีมูลค่าการส่งออกรวม สูงกว่า 2,700 ล้านบาท
โดยการแปรรูปเพื่อสร้างมูลค่าเพิ่มนั้น
จะช่วยให้เราสร้างตลาด สำหรับกลุ่มเป้าหมายได้หลากหลาย
เช่น มะม่วงอบแห้งที่ไม่มีน้ำตาล ตอบโจทย์ผู้บริโภคที่รักสุขภาพ 
หรือมะม่วงกระป๋อง ช่วยยืดอายุของมะม่วง ทำให้สามารถส่งออกและขยายตลาดไปได้ไกลมากขึ้น
ทั้งหมดนี้ ก็คือเรื่องราวทั้งหมดของราชาผลไม้เมืองร้อน
อย่าง “มะม่วง” อีกหนึ่งผลไม้ส่งออกของไทย ที่กำลังเติบโต..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-